《次韵友人寄牡丹》
宋代·郭印

我居不识春，春至验鸟语。
谁知有芳丛，远在幽人墅。
千葩笼雾縠，万朵罗烟缕。
盛开笑白日，半落啼红雨。
馀花自臣妾，天公费机杼。
赏玩应亡厌，分来傥相许。
秾姿忽在眼，微馥惊穿户。
初观但妖韶，细看尤媚妩。
尚想压枝态，未易此间伍。
何当就花饮，不忧肠胁腐。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。